32005D0060
L 025/64
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 20 януари 2005 година
за изменение на Решение 2003/881/ЕО на Комисията относно ветеринарно-санитарните условия и изискванията за издаване на сертификати за внос на пчели (Apis mellifera и Bombus spp.) от някои трети страни по отношение на Съединените американски щати
(нотифицирано под номер С(2004) 5567)
(текст от значение за ЕИП)
(2005/60/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/65/ЕИО на Съвета (1) от 13 юли 1992 г. за определяне на ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, посочени в приложение А, раздел I към Директива 90/425/ЕИО, и по-специално член 17, параграф 2, буква б), член 17, параграф 3, буква а) и член 19, буква б) от нея,
като има предвид, че:
(1)
Решение 2003/881/ЕО на Комисията (2) определя ветеринарно-санитарните изисквания и условията за издаване на сертификати за внос на пчели (Apis mellifera и Bombus spp.) от някои трети страни.
(2)
Малкият кошерен бръмбар (Aethina tumida) и кошерният акар (Tropilaelaps spp.) са екзотични паразити по обикновените пчели, които са разпространени в много трети страни и създават сериозни проблеми в областта на пчеларството. С цел предотвратяване на появата на тези паразити в Европейския съюз Решение 2003/881/ЕО определи предпазни мерки при внос на живи пчели.
(3)
Предвид характеристиките на тези заболявания и липсата на стандарт на МБЕ за задължителната им нотификация, изискванията за внос на живи пчели майки в ЕС предвиждат декларация за обявяване за наличието на малък кошерен бръмбар и на кошерен акар, която е в сила за цялата територия на третата страна износител. Компетентният орган на САЩ (APHIS - Animal and Plant Health Inspection Service) е информирал службите на Комисията, че случаят не е такъв във всички щати на САЩ. Поради тази причина той е поискал от Комисията дерогация, която да разреши износа на живи пчели майки от Хавай, който географски е разделен от всички други щати на САЩ и където болестите се обявяват.
(4)
Компетентният орган на САЩ е предал цялата необходима информация относно ветеринарномедицинското състояние на пчелите в Хавай, като е подчертал, че от 1985 г. на тяхната територия не е внесена нито една пчела и че редовно се осъществяват програми за наблюдение с цел откриване на заболявания по пчелите, включително малък кошерен бръмбар (Aethina tumida) и кошерен акар (Tropilaelaps spp.).
(5)
Предвид специфичното географско положение на Хавай и здравния му статус относно болестите по пчелите следва да се установи механизъм за регионализация за изолирани територии, който да позволява предоставянето на подходящи дерогации, като подобна дерогация следва да бъде дадена на Хавай с цел позволяване на вноса на живи пчели майки и на живи земни пчели майки с произход изключително от тази част на САЩ.
(6)
Член 1 и приложенията към Решение 2003/881/ЕО на Комисията следва съответно да се изменят.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2003/881/ЕИО на Комисията се изменя, както следва:
1.
Член 1 се заменя със следното:
„Член 1
1. Държавите-членки разрешават вноса на пчели (Apis mellifera и Bombus spp.) съгласно Директива 92/65/ЕИО при спазване на следните изисквания:
-
пчелите да идват от трети страни или части от тях, изброени в част 1 от приложение III,
-
партидите да се придружават от здравен сертификат, който съответства на образеца, посочен в приложение I, и да съответстват на гаранциите, определени в посочения образец,
-
пратките да се ограничават до максимум двадесет пчели придружителки към една пчела майка, поставени в една обща клетка за пчела майка.
2. Държавите-членки разрешават вноса на пчели (Apis mellifera и Bombus spp.), предвиден в параграф 1 с произход от трета страна само при условие че наличието на американски гнилец, малък кошерен бръмбар (Aethina tumida) и кошерен акар Tropilaelaps (Tropilaelaps spp.) са заболявания/паразити, които задължително се съобщават по цялата територия на въпросната трета страна.
Чрез дерогация вносът на пчели се разрешава от географски и епидемиологично изолирана част от трета страна, посочена в част 2 от приложение III. Когато се прилага подобна дерогация, вносът на пчели от всички останали части на тази трета страна, които не са посочени в част 2 от приложение III, автоматично се изключват.
3. В посоченото местоназначение, където кошерите се подлагат на официален контрол, пчелите майки се прехвърлят в нови клетки, преди да се въведат в местните колонии.
4. Клетките, пчелите придружителки и другият материал, придружаващ пчелите майки от трета страна, се изпращат в лаборатория с цел изследване за наличие на малък кошерен бръмбар, негови яйца или ларви или признаци на кошерен акар Tropilaelaps. След лабораторния анализ всички материали се унищожават.“
2.
Приложение I се заменя с приложение I към настоящото решение.
3.
Приложение II към настоящото решение се добавя като ново приложение III.
Член 2
Настоящото решение се прилага от 7 февруари 2005 г.
Член 3
Адресати на настоящото решение са държавите-членки.
Съставено в Брюксел на 20 януари 2005 година.